 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

 רס"ן וגדאן סרחאן - שופט

 סרן פז ברוך - שופטת

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשמת: ח/XXX טוראי מ' א' (ע"י ב"כ, עו"ד גיל משה)**

**הכרעת-דין**

על פי הודאתה, מורשעת הנאשמת בעבירה של אלימות כלפי מפקד לפי סעיף 59 רישא לחוק השיפוט הצבאי, התשט"ו-1955 ובעבירה של הפרעה לשוטר צבאי לפי סעיף 126 לחוק השיפוט הצבאי, בהתאם לכתב האישום המתוקן ולפרטים הנוספים.

**ניתנה היום, ה' באלול התשפ"ג, 22.08.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

 **שופט אב"ד שופטת**

**גזר-דין**

הנאשמת הורשעה על פי הודאתה, במסגרת הסדר טיעון בכתב אישום מתוקן בעבירה של אלימות כלפי מפקד ובעבירה של הפרעה לשוטר צבאי. עניינן של העבירות אירוע אלימות מצד הנאשמת שהתרחש ביום 24.07.2023 בבסיס יחידתה, שם במסגרת שיחה עם מפקדתה הרימה הנאשמת את קולה על המפקדת ובהמשך השליכה לעברה חבילת דפים שפגעה בכתפה, משכה בשערה ובעטה ברגליה. נוכחים במקום נחלצו לעזרת המפקדת והפרידו בין הנאשמת המתפרעת למפקדת.

כשבועיים לאחר מכן הגיעו שוטרים צבאיים לבית החולים 10 לשם עיכוב הנאשמת לחקירה בגין מעשה האלימות כלפי המפקדת. הנאשמת אשר סיימה באותה עת בדיקה רפואית פסיכיאטרית התבקשה להתלוות לשוטרות צבאיות וכשאלו הודיעו לנאשמת על עיכובה לחקירה התפרעה הנאשמת והתנגדה לכך. הנאשמת אף הכתה את אחת השוטרות, תפסה בשערה של אחת מהן, קיללה אותן ובעטה ברגלה של אחת מהן. בסופו של דבר נאזקה הנאשמת, אך הוסיפה להתפרע גם לאחר מכן. כתוצאה מהמעשים ניתן יום מחלה לאחת השוטרות.

הנאשמת התגייסה לצה"ל בחודש אוקטובר 2022 ושירתה כטבחית. חקירתה נפתחה בעקבות תלונת המפקדת, ביום 24.07.2023. הנאשמת נעצרה בגין מעשיה כנגד השוטרים הצבאיים ומאז היא מוחזקת במעצר סגור. להשלמת התמונה יצוין כי במועד ביצוע העבירה כלפי השוטרים הצבאיים המליץ גורם פסיכיאטרי צבאי לפטור את הנאשמת מהמשך שירות, תוך שהתרשם כי היא סובלת מהפרעה הסתגלותית המלווה בתסמיני דיכאון וחרדה. לנאשמת ניתנו ימי מחלה במועד הבדיקה, 09.08.2023, הוא מועד ביצוע העבירה המתוארת בפרט האישום השני – מועד מעצרה בתיק זה. עם תום ימי המחלה הובאה הנאשמת בפני וועדה רפואית אשר אימצה את המלצת הפסיכיאטר ולנאשמת הותאם פרופיל פוסל שירות.

הצדדים עתרו לעונש מקל עם הנאשמת המביא לכלל מיצוי את ההיבטים הנוגעים למצבה הנפשי ומצבה המשפחתי. עוד הצהירו כי נשקלו שיקולים ראייתיים וכן הובאה בחשבון הודאתה בחקירה ובפני בית הדין בהזדמנות הראשונה ממש. הנאשמת בדברה האחרון הביעה חרטה וצער על המעשים.

מעשי הנאשמת חמורים וראויים לכל גנאי. אין לקבל התנהלות אלימה ופרועה מצד חיילים בשירות צבאי, על אחת כמה וכמה כאשר אין מדובר במקרה חד פעמי, אלא באלימות המופנית כלפי גורמים שונים, בשתי הזדמנויות. התנהלות הנאשמת מלמדת כי מורא מפקדיה וגורמי אכיפת החוק לא היה על פניה. מדובר במעשים שמקומם לא יכירם במסגרת הצבאית והם ראויים לענישה הולמת ומרתיעה, מעבר לעתירה שהשמיעו הצדדים בפנינו. לולא הכלל בדבר כיבוד הסדרי טיעון ספק אם היה מקום לאמץ הסכמה כה חריגה לקולה.

בנסיבות העניין שקלנו בצד הכלל כי יש לכבד הסדרים גם את חרטת הנאשמת בפנינו ובעיקר את מצבה הנפשי אשר הדעת נותנת כי עמד ברקע ביצוע העבירות, מצב אשר הביא לפיטוריה משירות ולהמלצה לפטרה עוד טרם ביצוע אחת מן העבירות. שקלנו את העובדה שהנאשמת הייתה תחת הרושם שהיא צפויה לסיים את שירותה, תוך שהייה בימי מחלה ואת המקום והנסיבות שבהן עוכבה לחקירה. עוד שקלנו את נסיבותיה מבית ובפרט מצבו הרפואי המורכב של אביה, כעולה מראיות ההגנה.

אחר בחינה כוללת וגם בראי התקופה שבה אנו מצויים בימים אלה, בפתחו של חודש אלול, חודש הרחמים והסליחות, מצאנו לאמץ את הסכמת הצדדים תוך הטלת עונש מותנה מרתיע.

**על הנאשמת נגזרים, אפוא, העונשים הבאים:**

1. **עשרים ושבעה (27) ימי מאסר לריצוי בפועל, שיימנה החל מיום מעצרה, 09.08.2023. שימת לב גורמי בסיס הכליאה להסכמת הצדדים כי תקופת המאסר בתיק זה תרוצה בחופף לעונש המחבוש שהוטל על הנאשמת בהליך משמעתי מיום 10.08.2023.**
2. **עונש מאסר מותנה בן ארבעה (4) חודשים למשך שנתיים (2), לבל תעבור עבירה בה הורשעה או כל עבירה שיש בה יסוד של תקיפה או אלימות.**
3. **קנס בסך שבע מאות (700)  ₪ אשר ישולם על ידי הנאשמת בתשלום אחד (1) עד ליום 15.10.2023, על פי שובר תשלום שתמציא מזכירות בית הדין.**

**זכות ערעור כחוק.**

**ניתן היום, ה' באלול התשפ"ג, 22.08.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**העתק נכון מהמקור

ק' בית הדין**

**נערך על ידי: א.ל**

**בתאריך 24.08.2023**

**חתימת המגיה: סגן שיר בן-ארמון**